CELEX: 32021D0713
Language: el
Date: 2021-04-29 00:00:00
Title: Εκτελεστική απόφαση (ΕΕ) 2021/713 της Επιτροπής της 29ης Απριλίου 2021 για τη μετάθεση της ημερομηνίας λήξης της έγκρισης της ουσίας sulfuryl fluoride (σουλφουρυλοφθορίδιο) για χρήση σε βιοκτόνα των τύπων προϊόντων 8 και 18 (Κείμενο που παρουσιάζει ενδιαφέρον για τον ΕΟΧ)

30.4.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 147/21
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2021/713 ΤΗΣ ΕΠΙΤΡΟΠΗΣ
         της 29ης Απριλίου 2021
         για τη μετάθεση της ημερομηνίας λήξης της έγκρισης της ουσίας sulfuryl fluoride (σουλφουρυλοφθορίδιο) για χρήση σε βιοκτόνα των τύπων προϊόντων 8 και 18
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου, της 22ας Μαΐου 2012, σχετικά με τη διάθεση στην αγορά και τη χρήση βιοκτόνων (1), και ιδίως το άρθρο 14 παράγραφος 5,
         Αφού ζήτησε τη γνώμη της μόνιμης επιτροπής βιοκτόνων,
         Εκτιμώντας τα ακόλουθα:
         
                     (1)
                  
                  
                     Η δραστική ουσία sulfuryl fluoride (σουλφουρυλοφθορίδιο) συμπεριλήφθηκε στο παράρτημα I της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου (2) για χρήση σε βιοκτόνα των τύπων προϊόντων 8 και 18 και, σύμφωνα με το άρθρο 86 του κανονισμού (ΕΕ) αριθ. 528/2012, θεωρείται, ως εκ τούτου, ότι εγκρίθηκε δυνάμει του εν λόγω κανονισμού με την επιφύλαξη των προδιαγραφών και των όρων που καθορίζονται στο παράρτημα I της εν λόγω οδηγίας.
                  
               
                     (2)
                  
                  
                     Στις 28 Ιουνίου 2017 υποβλήθηκε αίτηση, σύμφωνα με το άρθρο 13 παράγραφος 1 του κανονισμού (ΕΕ) αριθ. 528/2012, για την ανανέωση της έγκρισης της ουσίας sulfuryl fluoride (σουλφουρυλοφθορίδιο) για χρήση σε βιοκτόνα των τύπων προϊόντων 8 και 18.
                  
               
                     (3)
                  
                  
                     Στις 14 Φεβρουαρίου 2018, η αρμόδια αρχή αξιολόγησης της Σουηδίας πληροφόρησε την Επιτροπή ότι έκρινε αναγκαίο να γίνει πλήρης αξιολόγηση της αίτησης, βάσει του άρθρου 14 παράγραφος 1 του κανονισμού (ΕΕ) αριθ. 528/2012. Βάσει του άρθρου 8 παράγραφος 1 του εν λόγω κανονισμού, εναπόκειται στην αρμόδια αρχή αξιολόγησης να αξιολογήσει πλήρως την αίτηση εντός 365 ημερών από την επικύρωσή της.
                  
               
                     (4)
                  
                  
                     Δεδομένου ότι η αρμόδια αρχή διενεργεί πλήρη αξιολόγηση της αίτησης, ο Ευρωπαϊκός Οργανισμός Χημικών προϊόντων (στο εξής: Οργανισμός) υποχρεούται, σύμφωνα με το άρθρο 14 παράγραφος 3 του κανονισμού (ΕΕ) αριθ. 528/2012, να συντάξει και να υποβάλει στην Επιτροπή γνώμη σχετικά με την ανανέωση της έγκρισης της δραστικής ουσίας εντός 270 ημερών από την παραλαβή της σύστασης από την αρμόδια αρχή αξιολόγησης.
                  
               
                     (5)
                  
                  
                     Σύμφωνα με την εκτελεστική απόφαση (ΕΕ) 2018/1479 (3), η ημερομηνία λήξης της έγκρισης της ουσίας sulfuryl fluoride (σουλφουρυλοφθορίδιο) για χρήση σε βιοκτόνα του τύπου προϊόντων 8 μετατέθηκε για τις 30 Ιουνίου 2021, η οποία αντιστοιχεί στην ημερομηνία λήξης της έγκρισης της ουσίας sulfuryl fluoride για χρήση σε βιοκτόνα του τύπου προϊόντων 18 δυνάμει της οδηγίας 2009/84/ΕΚ της Επιτροπής (4), ώστε να δοθεί επαρκής χρόνος για την εξέταση της αίτησης. Ωστόσο, η αρμόδια αρχή αξιολόγησης δεν έχει ακόμη ολοκληρώσει την εξέταση και δεν έχει ακόμη υποβάλει στον Οργανισμό την έκθεση αξιολόγησής της και τα συμπεράσματα της αξιολόγησής της.
                  
               
                     (6)
                  
                  
                     Στις 18 Φεβρουαρίου 2020 η αρμόδια αρχή αξιολόγησης ζήτησε από τον αιτούντα να υποβάλει συμπληρωματικές πληροφορίες για τη διενέργεια της αξιολόγησης σύμφωνα με το άρθρο 8 παράγραφος 2 του κανονισμού (ΕΕ) αριθ. 528/2012 και όρισε ως προθεσμία την 31η Μαρτίου 2022 για την υποβολή των εν λόγω πληροφοριών.
                  
               
                     (7)
                  
                  
                     Κατά συνέπεια, η έγκριση της ουσίας sulfuryl fluoride (σουλφουρυλοφθορίδιο) για χρήση σε βιοκτόνα των τύπων προϊόντων 8 και 18 είναι πιθανόν να λήξει πριν από τη λήψη απόφασης σχετικά με την ανανέωσή της. Επομένως, είναι σκόπιμη η χρονική μετάθεση της ημερομηνίας λήξης της έγκρισης της ουσίας sulfuryl fluoride (σουλφουρυλοφθορίδιο) για χρήση σε βιοκτόνα των τύπων προϊόντων 8 και 18 για επαρκές χρονικό διάστημα, ώστε να καταστεί δυνατή η ολοκλήρωση της εξέτασης της αίτησης.
                  
               
                     (8)
                  
                  
                     Λαμβανομένου υπόψη του αναγκαίου χρόνου για την ολοκλήρωση της αξιολόγησης από την αρμόδια αρχή αξιολόγησης, καθώς και για την κατάρτιση και την υποβολή της γνώμης από τον Οργανισμό, είναι σκόπιμη η χρονική μετάθεση της ημερομηνίας λήξης της έγκρισης για τις 31 Δεκεμβρίου 2023.
                  
               
                     (9)
                  
                  
                     Εκτός από την ημερομηνία λήξης της έγκρισης, η ουσία sulfuryl fluoride (σουλφουρυλοφθορίδιο) παραμένει εγκεκριμένη για χρήση σε βιοκτόνα των τύπων προϊόντων 8 και 18 με την επιφύλαξη των προδιαγραφών και των όρων που καθορίζονται στο παράρτημα I της οδηγίας 98/8/ΕΚ,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η ημερομηνία λήξης της έγκρισης της ουσίας sulfuryl fluoride (σουλφουρυλοφθορίδιο) για χρήση σε βιοκτόνα των τύπων προϊόντων 8 και 18 μετατίθεται για τις 31 Δεκεμβρίου 2023.
         
         
            Άρθρο 2
            Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 29 Απριλίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 167 της 27.6.2012, σ. 1.
         
            (2)  Οδηγία 98/8/ΕΚ του Ευρωπαϊκού Κοινοβουλίου και του Συμβουλίου, της 16ης Φεβρουαρίου 1998, για τη διάθεση βιοκτόνων στην αγορά (ΕΕ L 123 της 24.4.1998, σ. 1).
         
            (3)  Εκτελεστική απόφαση (ΕΕ) 2018/1479 της Επιτροπής, της 3ης Οκτωβρίου 2018, για τη μετάθεση της ημερομηνίας λήξης της έγκρισης της ουσίας sulfuryl fluoride (σουλφουρυλοφθορίδιο) για χρήση σε βιοκτόνα του τύπου προϊόντων 8 (ΕΕ L 249 της 4.10.2018, σ. 16).
         
            (4)  Οδηγία 2009/84/ΕΚ της Επιτροπής, της 28ης Ιουλίου 2009, περί τροποποίησης της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου με σκοπό την καταχώριση του σουλφουρυλοφθοριδίου ως δραστικής ουσίας στο παράρτημα I (ΕΕ L 197 της 29.7.2009, σ. 67).